KYK: Nawalni 'fyn dopgehou' voor siekte | Netwerk24
Joubert het tussen 1986 en 1991 in 93 wedstryde vir die Vrystaat gespeel voordat hy hom by die Haaie aangesluit het.
23 Augustus 2020 20:29
Aleksei Nawalni, 'n baie uitgesproke kritikus van die Kremlin, is in die dae voordat hy glo vergiftig is, deur die polisie dopgehou.
Hy het Donderdag op 'n vlug na Siberië ineengestort
Offisiere in gewone klere het hom op kringtelevisie fyn dopgehou, het Moskowski Komsomolets berig.
Die Russiese poniekoerant het wetstoepassingsbronne aangehaal.
Nawalni (44), wat al lank 'n teenstander van pres. Wladimir Poetin en kampvegter teen korrupsie is, is Saterdag per lug­ambulans na Duitsland gevlieg waar hy behandeling kry.
Hy was in 'n geïnduseerde koma toe hy uit die Siberiese stad Omsk verwyder is, maar daar was nog geen inligting bekend oor sy toestand waar hy in die Charite-hospitaal in Berlyn behandel word nie.
Sy span sou Sondagaand 'n kort inligtingsessie gehou het om "alles wat ons van Aleksei se vergiftiging weet, te bespreek", maar dit is later gekanselleer omdat hulle nog nie gereed was nie, het die mediasekretaris, Kira Djarmisj, en die hoof van die veldtoghoofkantoor, Leonid Wolkof, op Twitter geskryf.
Die Moskowski Komsomolets het die veiligheidsdiens aangehaal wat die tydlyn van sy reis beskryf het voordat hy siek geword het.
Aleksei Nawalni in die Siberiese stad Omsk in Rusland, op 'n draagbaar. Hy is per ambulans na 'n lughawe geneem en na Duitsland gevlieg waar hy ondersoek en behandel word. Foto: Reuters
Sy span het 'n paar kamers in 'n plaaslike hotel bespreek en Nawalni het besluit om nie in die kamer te slaap wat vir hom bespreek is nie.
Die polisie het 'n woonstel ontdek wat een van Nawalni se ondersteuners vir hom bespreek het toe 'n soesji-wegneemete bestel is vir aflewering deur een van sy ondersteuners by dié adres.
"Die omvang van die dophouery is nie vir my 'n verrassing nie. Ons was voorheen al baie bewus daarvan," het Djarmisj getwiet.
"Wat egter verrassend is, is dat (bronne in die veiligheidsdiens) nie gehuiwer het om dit te beskryf nie."
Veiligheidsbronne het volgens Moskowski Komsomolets se berig gesê die waarneming van Nawalni se bewegings het geen verdagte kontakte getoon wat met sy siekte verband kan hou nie.
Die veiligheidsdienste glo dat indien Nawalni vergiftig is, het dit op die lughawe of in die vliegtuig plaasgevind, het die koerant berig.
Luidens die berig word daar nog gewag op die uitslae van laboratoriumtoetse van monsters wat die polisie geneem het van die plekke waar Nawalni en sy span op hul reis was, insluitend lugmonsters.
Aleksei Nawalni Foto: Getty Images
Aanvanklike uitslae word vandag verwag en die uitslae van die toetse vir radioaktiewe materiaal later die week, het die koerant berig.
Daar is nie gesê of dit bekend gemaak sal word nie.
Dokters by die hospitaal in Omsk waar Nawalni behandel is voordat hy na Duitsland gebring is, het gesê hulle glo nie hy is vergiftig nie. Die diagnose was dat hy dalk weens lae bloedsuikervlakke 'n metaboliese siekte het.
Dimitri Peskof, die Kremlin se woordvoerder, het Vrydag gesê dit is onduidelik wat Nawalni se siekte veroorsaak het.
Hy het voorheen gesê vergiftiging sal met laboratoriumtoetse bevestig moet word en dat dokters alles moontlik doen om hom te help.– Reuters